Johansens Journaler: marts 2016
Vi har været så heldige at se traner i Sverige for et par år siden. Det er en stor og meget karakteristisk fugl med en lige så karakteristisk lyd.
Tranen yngler i det nordøstlige Europa og henover til Sibirien. De yngler således ikke i Danmark. Hvert efterår trækker de til overvintringspladser i Spanien og Nordafrika. Om foråret trækker de så nordpå igen og flyver som regel lige hen over Hovedstaden.
Faktisk kan man temmelig nøjagtig sige, hvornår de passerer. De har nemlig holdt hvil på Rügen og flyver derfra om formiddagen. Så rammer de Hovedstadsområdet sidst på eftermiddagen.
Vi har set (og hørt) to flokke af traner flyve hen over hovedet på os i vores have hhv. d. 15. og 24. marts 2016. Vi fik taget videoer af trækket, hvorpå man også kan høre tranernes lyd.
https://youtu.be/vnbqAr0IXpo
https://youtu.be/Dun0q3i8fuo
I nat er der faldet et par centimeter sne her i Kangerlussuaq. Kombineret med det utroligt flotte vejr vi har i dag, var det et smukt syn der mødte os da vi kom ud efter morgenmaden.
Den blå himmel, den hvide sne og de røde barakker klæder hinanden rigtig godt.
Min mor og jeg diskuterede lidt, forud for turen, hvorvidt her ville være sne eller ej. Nu fik vi begge ret.
Vejret har forøvrigt været meget mildt med op til otte plusgrader. Så meget af vores varme vintertøj er indtil nu blevet i kufferten. Men vi får uden tvivl brug for det, om ikke før, så når vi skal en tur på Indlandsisen i morgen.